section_heading: Prva utakmica
paragraph_text: Već prije same utakmice, mediji su raspravljali o najvećem suparništvu u povijesti NBA lige i obje momčadi bile su motivirane za osvajanje naslova. Obje momčadi su krenule čvrsto i već je u prvom dvoboju za loptu izbio mali incident između Artesta i Piercea. Većina prve četvrtine bila je izjednačena, ali krajem četvrtine, ulascima Shannona Browna i Jordana Farmara, Lakersi započinju seriju 7-2 i prvu četvrtinu završavaju s prednošću od pet poena. U drugu četvrtinu Celticsi ulaze čvršće, ali Lakersi uspijevaju povećati vodstvo te odlaze na odmor s 9 poena prednosti. U trećoj četvrtini, Lakersi nastavljaju povećavati vodstvo i krajem četvrtine prave seriju 15-4 i ulaze u zadnju četvrtinu s prednošću od 20 poena. U zadnjoj četvrtini Pierce i Robinson uspijevaju smanjiti zaostatak, ali Bryant s tricom, 3.6 sekundi prije kraja, zaključuje utakmicu. Boston je tijekom utakmice nadigran u gotovo svim kategorijama, ponajviše u skokovima (42-31).